Riżultat ta’ ftehim ta’ tlett ijiem ta’ waqfien mill-ġlied bejn il-Gvern u ribelli Sirjani, persuni qed jaħarbu minn waħda mill-bliet l-aktar milquta, Homs. Fl-ewwel ġurnata ġew evakwati 83 mara, tfal, kif ukoll persuni anzjani. Evidenti n-nuqqas ta’ ikel, għejja u stat batut li jinsabu fih. Ħaddiema b’għajnuniet umanitarji mill-Programm Dinji tal-Ikel qed jirrapurtaw li bosta huma dawk li kienu qed jgħixu biss fuq weraq, ħaxix u żebbuġ. Il-Gvernatur ta’ Homs, Talal Al-Barazi, esprima s-sodisfazzjoni tiegħu għall-mod kif l-evakwazzjonijiet mexjin, minkejja xi problemi ta’ loġistika. Qal li għall-ewwel darba wara sena, karozzi tal-linja u viżitaturi irnexxielhom jidħlu fil-parti l-antika ta’ din il-belt. L-awtoritajiet Sirjani qalu li dawk li se jħallu l-belt Sirjana ser jingħataw għajnuna medika u saqaf, filwaqt li ser tingħata għajnuna umanitarja lil dawk li jiddeċiedu li se jibqgħu fil-belt. Dettalji: Ian Gatt